AfriForum nader hof oor Tshwane-kragverhogingsArgieffoto Die burgerregte-organisasie AfriForum het Donderdag hofstukke op die Tshwane-metro en die Nasionale Energiereguleerder van Suid-Afrika (Nersa) beteken nadat die munisipaliteit tariefverhogings vir elektrisiteit in dié metro ingestel het. Dit volg na Nersa glo die metroraad se elektrisiteitsverhogings verlede Vrydag afgekeur het omdat die reguleerder gemeen het hulle het meer inligting nodig oor hoe daar op die nuwe verhoogde tariewe besluit is. ŉ Herrie het ontstaan na mediaberigte in Junie uitgewys het dat die metroraad dit oorweeg om ŉ vaste heffing van R200 vir elektrisiteitspunte in te stel saam met die jaarlikse verhoging van elektrisiteittariewe. Sake het egter nog verder vertroebel nadat dit bekend geword het dat daar inderwaarheid drie verskillende bedrae vir dié vaste tarief gepubliseer is. Ná ŉ hewige geskarrel van die metro se kant het hulle Nersa opnuut genader om ŉ nuwe vaste tarief voor te lê vir die elektrisiteitspunte maar bronne sê dit is nie goedgekeur nie. Voorafbetaalde elektrisiteitsverbruikers het wel vroeër die week bevestig dat die verhoging toe wel ingestel is aangesien hulle nou veel minder eenhede as voorheen ontvang as hulle voorafbetaalde elektrisiteit aankoop. Volgens Jaco Grobbelaar, AfriForum se distrikskoördineerder vir die groter Pretoria‑streek, hou die Tshwane-metro vol dat hulle die uitvoerende gesag is en daarom die verhoogde tarief sonder die nodige goedkeuring mag implementeer. “Kragtens die wet is die Tshwane-metro egter nie by magte om die tarief in te stel nie en ons organisasie sal teen dié onbillikheid optree. Aangesien nie Nersa of die Tshwane-metro tot dusver nog op enige van AfriForum se skrywes geantwoord het nie, het ons geen ander remedie as om dringend die hof te nader nie,” het Grobbelaar gesê. Grobbelaar het verder ook gesê dat talle inwoners reeds by AfriForum kom om hulp aanklop het omdat hulle nou reeds ŉ basiese tarief van R56 betaal. Inwoners het volgens hom ook hul kommer oor die verhoging, wat boonop tot groot verwarring gelei het, op sosiale media uitgespreek. “Dit is onbillik van die Tshwane-metro om die verhoging te implementeer sonder die goedkeuring van Nersa of sonder om die publiek van die regte nuwe tariewe in kennis te stel. AfriForum sal die saak beveg om te verseker dat geregtigheid geskied.” Maroela Media het berig dat die Vryheidsfront Plus (VF Plus) hom ook van die nuwe kragtariewe gedistansieer het. Die party het vroeër die week gesê die metro moet oop kaarte met sy inwoners speel en die pad vorentoe duidelik uiteensit. “Die VF Plus is nie gekant teen ŉ verhoging in kragtariewe nie, maar die verhoging moet billik wees en binne Nersa se riglyne val. Daar moet ook ŉ wettige en deursigtige proses gevolg word. “Daar bestaan tans ŉ enorme kommunikasiegaping tussen die metroraad en inwoners,” het Awie Erasmus, VF Plus-raadslid en voorsitter van die Tshwane-metroraad se openbarerekeningekomitee, gesê. Raadslid Abel Tau, burgemeesterskomiteelid vir nutsdienste by die metro, was nie onmiddellik vir kommentaar beskikbaar nie, maar het onderneem om later Vrydagmiddag met Maroela Media te gesels om duidelikheid oor die stad se elektrisiteitstariewe te verskaf.